|  |  |  |
| --- | --- | --- |
| RAZREDNI ODJEL: 8. | REDNI BROJ SATA: 116. | DATUM: 26. travnja 2024. |
| PREDMETUČITELJICA | Hrvatski jezikJasna Šepac |
| PREDMETNO PODRUČJE | Književnost i stvaralaštvo (lektira) |
| TEMA | Odnos čovjeka i prirode |
| NASTAVNA JEDINICA | Ernest Hemingway: Starac i more (djelo za cjelovito čitanje) 2 školska sata |
| TIP NASTAVNOGA SATA  | Uvodni sat (priprema za čitanje djela, motivacija za čitanje djela) |
| ISHODI PREDMETNOG KURIKULUMA HRVATSKOG JEZIKA | OŠ HJ B. 8. 2. Učenik interpretira književni tekst (ulomak) na temelju vlastitog čitateljskog iskustva i znanja o književnosti.OŠ HJ A. 8. 1., A. 8. 2., A. 8. 3., A. 8. 4. Odgojno-obrazovni ishodi jezičnih djelatnosti:govorenje, slušanje, čitanje, pisanje. |
| ISHODI POUČAVANJA sudjelovati u spontanoj raspravi | Učenik će:- iznositi slobodno svoja razmišljanja na temu knjige i čitanja- organizirati i objediniti najvažnije podatke iz zadanog teksta u sažetak- pristupiti temi s istraživačkog i kritičkog gledišta- primjenjivati vještine razgovora u paru- procijeniti podatke odslušanog teksta- govoriti javno u skladu sa svrhom govorenja- kreativno pisati u zadanoj formi- uočiti višeslojnost književnog teksta- uočiti osobine likova- obrazložiti važnost društvenog konteksta za razumijevanje književnog teksta- uočiti svrhu književnog teksta s naglaskom na ekologiju i održivost življenja- primjenjivati dosad stečena književnoteorijska znanja- izražavati vlastiti doživljaj književnog teksta- biti motiviran za čitanje djela u cijelosti |
| NASTAVNA SREDSTVA I POMAGALA | Bilježnica Književnost i stvaralaštvo, računalo, nastavni listić, ploča, interaktivna ploča. |
| MEĐUPREDMETNE TEME | Osobni i socijalni razvoj A. 3. 3. Razvija osobne potencijale.Učiti kako učitiA. 3. 3. Razvija kreativno mišljenje.A. 3. 4. Kritički promišlja i vrednuje ideje.C. 3. 3. Preuzima odgovornost za svoje učenje.Održivi razvojA. 3. 4. Objašnjava povezanost ekonomskih aktivnosti sa stanjem u okolišu i društvu. |
| OBLICI VREDNOVANJA | Vrednovanje za učenje - uputiti učenike u aktivnosti- pratiti učenike kroz aktivnosti, analizirati ih i komentirati- postavljati ciljana pitanja za provjeru razumijevanja - pripremiti literarne predloške i nastavne listiće aktivnosti učenikaVrednovanje kao učenje- čitanje u paru, razumijevanje značenja- učenici vrednuju svoj rad u paru i drugih parova temeljem izdvojenih bilježaka i sažetaka- usmjerena aktivnost čitanja i mišljenja- refleksija (sažimanje)- tablica samovrednovanja-zadatci za samostalni radVrednovanje naučenog nakon 2. školskog sata |

**TIJEK SATA**

**1. MOTIVACIJA**

1. **AKTIVNOST (suradnička diskusija – RWCT projekt) vrednovanje za učenje**

**Motivacijska pitanja: Zašto je važno čitati?**

Razgovor s učenicima, poticanje učenika na diskusiju potpitanjima:

* Što smo obilježili početkom tjedna, 22.4.? Dan hrvatske knjige
* Što smo obilježili dan poslije, 23. 4. ? Svjetski dan knjige
* Zašto?
* Što se radi na dan knjige?
* Tko organizira aktivnosti?
* Koji je cilj svih tih aktivnosti? POTICANJE NA ČITANJE!
* Zašto je važno čitati?

Odgovore učenika usporediti s umnom mapom; sličnosti i razlike.

**Zaključno**: **Čitanje je važno, ne samo jer na taj način u najvećoj mjeri učimo, već i zato što knjiga može biti putovanje, prijateljica, društvo, utjeha, zabava…**

**2. NAJAVA TEME**

Djelo za cjelovito čitanje za mjesec travanj je? Starac i more

Autora? Ernesta Hemingwaya

Danas ćemo zakoračiti u svijet Ernesta Hemingwaya. Pokušat ćemo ga upoznati kao čovjeka i umjetnika, saznati nešto o njemu, ali i o djelu koje trebate pročitati za lektiru.

Autor je uvijek centar i polazište stvaranja. Autor i njegova mašta stvaraju svijet književnog djela koji je istovremeno i stvaran i nestvaran. Svijet Ernesta Hemingwaya bio je čudesan svijet. Zajedno ćemo istražiti po čemu čudesan. **10 min**

1. **AKTIVNOST (čitanje u paru, razumijevanje značenja – RWCT projekt) vrednovanje kao učenje**

Čitanje u paru i aktivno slušanje, razmjena mišljenja u paru, a potom izlaganje pred razredom, na ploči (umna mapa na ploči)

 (3 para + 1 osoba) zadani predlošci;

1. par (E. H. sportaš, lovac, ribolovac, boksač, novinar, pisac)
2. par ( povijest njegove obitelji, bolesti, tragičan kraj, mnoštvo žena)
3. par ( o romanu Starac i more)
4. 7. učenik ( *hard boiled prose* u prijevodu: tvrdo kuhana proza - obilježja) **15 min**
5. **aktivnost (aktivno slušanje i stvaralačko pisanje)**

Upoznam ih s još jednom posebnosti E. H., a to je **priča od 6 riječi**:

Navodno je mladi Hemingway u društvu svojih kolega pisaca izjavio kako može napisati kompletnu priču od samo 6 riječi. Naravno da mu nisu vjerovali pa su se i kladili svaki u 10 dolara da je to neizvedivo. Tada je E. H. uzeo salvetu sa stola i napisao najkraću i najtužniju priču na svijetu od svega 6 riječi. Čak ju nije htio pročitati naglas već ju je dodao kolegi do sebe, a priča je kružila od osobe do osobe i na kraju su prijatelji izgubili okladu ustvrdivši da je priča od svega 6 riječi posve kompletna priča.

Želite li znati kako je glasila priča?

( na salveti napisati: ***Na prodaju. Cipelice za bebu. Nenošene.*** te proslijediti po razredu na čitanje, svatko za sebe, nakon toga kraća diskusija; moguća tumačenja ove priče). **10 min**

Zadajem riječi **riba** i **ribar**, a učenici pišu svoju priču od 6 riječi i prezentiraju ostalima u razredu. **5 min**

1. **INTERPRETATIVNO ČITANJE**

Čitanje ulomka iz djela.

**4. EMOCIONALNO-INTELEKTUALNA PAUZA I**

**IZRAŽAVANJE DOJMOVA**

Koje osjećaje je u vama probudio ovaj tekst? Kako ste ga doživjeli?

**5. RECEPCIJA I RAZUMIJEVANJE KNJIŽEVNOG TEKSTA**

Razgovor prema pitanjima: **(usmjerena aktivnost čitanja i mišljenja i**

 **suradnička diskusija- RWCT metode)** vrednovanje kao učenje

Zadano za rad kod kuće za sljedeći sat, pisati u dnevnik čitanja.

**6. ODREDNICE KNJIŽEVNOG TEKSTA likovi, pripovijedne tehnike, kompozicija..**

To će biti zadano za rad kod kuće, za sljedeći sat. (komunikacija s književnim djelom).

**7. ZAVRŠNI DIO** **(sažimanje – refleksija RWCT) nakon čitanja djela, sljedeći sat.**

**Naglasak će biti na ekološkoj komponenti.**

***Poanta*** je u tomu, bez obzira što je starac Santiago izgubio ribu, on je moralni pobjednik zbog svoje inteligencije, hrabrosti i upornosti kojom je vodio borbu s prirodom.

***Ekološka poruka*** je nužnost uvažavanja i poštovanja prirode (što se najbolje vidi po tome što ribu zamoli za oprost prije nego ju ubije. Iskazuje poštovanje prirodi i svim živim bićima. Ubija zbog hrane, a ne obijesti. Ubija da bi preživio. More je simbol života.

*(moralni aspekt lova i ribolova)*

(lektirno djelo vezano uz **Dan planeta Zemlje**, korelacija s BIO, VJE, GO).

**8. AKTUALIZACIJA**

Također sljedeći sat, na satu: izreke E. H. te rasprava o istima

**9. SAMOVREDNOVANJE vrednovanje kao učenje ( stavi po jedan + za svaku od 3 tvrdnje)**

|  |  |  |  |
| --- | --- | --- | --- |
| **USVOJENOST** |  **POTPUNO** **Slika na kojoj se prikazuje voda, nebo, priroda, vanjski  Opis je automatski generiran** |  **DJELOMIČNO** |  **NIMALO** |
| **Moja aktivnost i sudjelovanje na satu** |  |  |  |
| **Upoznao/la sam E. Hemingwaya** |  |  |  |
| **Motiviran/motivirana sam za čitanje djela u cijelosti** |  |  |  |

**10. ZADAVANJE ZADATAKA ZA SAMOSTALAN RAD** vrednovanje kao učenje

**Zadatci za rad kod kuće u dnevnik čitanja:**

1. Bibliografska jedinica djela. Datum pisanja.
2. Moje mišljenje o pročitanom.
3. Pojasni svojim riječima misao ribara Santiaga tako da ju dovedeš u vezu s djelom:

„ Čovjek nije stvoren za poraze. Čovjek može biti uništen, ali ne i pobijeđen!“

1. Koje su temeljne značenjske sastavnice starčeva lika? Zaokruži one za koje misliš da se odnose na njega te dokaži svoje tvrdnje citatom iz djela.

a) bojažljiv

b) nježan

c) hrabar

d) uporan

e) zločest

f) osjećajan

 5. Kojim se pripovijednim tehnikama Ernest služi?

 Zaokruži i dokaži citatom iz djela (jednom rečnicom za svaki zaokruženi odgovor).

 *(Pazi! Ponovi kako sepravilno citira!)*

1. opisivanje
2. pripovijedanje
3. dijalog
4. monolog

6. Objasni odnos starca Santiaga i dječaka Monolina.

7. Što je sanjao Santiago po povratku kući? Zapiši svoja razmišljanja zašto je baš to

 sanjao?

**PLAN PLOČE**

PISAC, AVANTURIST, LOVAC, RIBOLOVAC, BOKSAČ, NOVINAR…

BROJNE ŽENE, BOLESTI, SAMOUBOJSTVO OCA, SESTRE, BRATA I VLASTITO SAMOUBOJSTVO

TVRDO KUHANA PROZA

ROMAN

STARAC I MORE

* umnu mapu nadopunjavaju učenici na ploči, nakon rada u paru
* njihove priče od 6 riječi također mogu na ploču, ponajbolje od njih
* priče od 6 riječi popularne su i na društvenim mrežama:

***Instagram***

Grizla sam olovku, otpao mi zub.

Mislila sam da sam ti dovoljna.

Život je lak ponekad, ne uvijek.

Nađi mir u onome što radiš.

Ne preskači školu. Maturiraj s ponosom.

Ne mogu zamislit svoj život bez tebe.

Život je vrijedan življenja, zato ostani.

Ignoriraj svaku mržnju i pronađi sebe.

**PRILOZI**

1. **PAR**

**TKO JE BIO ERNEST HEMINGWAY?**

Hemingway je svoja djela pisao prema vlastitim životnim iskustvima. Njegov život je bio pun velikih avantura koji ispunjavaju snove mnogih mladih dječaka i odraslih ljudi. Bio je vrhunski sportski ribič, veliki lovac, boksač, ljubitelj bikova i novinar dopisnik tijekom ratova. Uvijek u avanturama i opasnostima po svijetu; u sobi mu je eksplodirala bomba u španjolskom građanskom ratu, u 2. svjetskom ratu ga je udario teksi, dva puta se avionom srušio u Africi…

1. **PAR**

**PRIVATNI ŽIVOT ERNESTA HEMINGWAYA?**

**Ernest Hemingway** se ženio četiri puta. Bio je miljenik žena. Blisko je prijateljevao s poznatimi slavnim ljepoticama: poput Ave Gardner, Ingrid Bergman i Marlene Dietrich.

Ernest Hemingway je živio okružen mačkama i psima, među kojima mu je najdraži bio mačić po imenu Bossie.

Patio je od niza bolesti: preživeo je rak kože, malariju, dizenteriju, hepatitis, anemiju, otkazivanje bubrega, visok krvni tlak, oštećenje slezine i jetre, upalu pluća i čak tri prometne nesreće.

Patio je od teške depresije.

Znao je reći svojim prijateljima da će počiniti samoubojstvo.

Jeste li znali da je Ernest Hemingway 1961. g. počinio samoubojstvo

(kao i njegov otac, sestra i brat)?

1. **PAR**

**ROMAN „STARAC I MORE“**

„Starac i more“ je kratak roman.

1954. nagrađen Nobelovom nagradom za književnost koju Švedska akademija od 1901. g. dodjeljuje svake godine za različita područja ljudskog djelovanja pa tako i za književnost za „najizvrsnije djelo s idealističkim stremljenjima“.

Mjesto radnje: Kuba, okolica Havane

Vrijeme radnje: 1950.-ih, 2 dana i 2 noći u mjesecu rujnu.

Glavni lik: stari ribar Santiago

Sporedni lik: dječak Manolino i 1 riba, sabljarka.

Problematika djela: borba čovjeka i prirode i borba čovjeka sa samim sobom; ekološka i etička problematika.

7**. UČENIK**

**TVRDO KUHANA PROZA ili HARD BOILED PROSE**

Ernest Hemingway kaže: „ Reci mi to sažeto i jasno“. Pisao je kratkim, jasnim, jezgrovitim rečenicama. Takav stil pisanja zove se „hard boiled prose“, a Hemingway je utemeljitelj takvog stila pisanja, možda zato što je bio novinar pa time sklon reći što više, što kraće i što jasnije. Danas je takav stil pisanja popularan jer nitko nema vremena za gubljenje niti strpljenja čitati dugačke, komplicirane rečenice. Upravo zbog tog stila Hemingway i danas ima brojne čitatelje.

1. **Priča od 6 riječi na salveti.**

Na prodaju. Cipelice za bebu. Nenošene.

IZREKE ERNESTA HEMINGWAYA za sljedeći sat

“Kada ti drugi nešto pričaju, slušaj u potpunosti. Većina ljudi nikada ne sluša.”

“Život svakog čovjeka završava jednako. Postoje samo detalji kako je živio i kako je umro. I ti ga detalji razlikuju od drugih.”

“Mačka ima potpunu emocionalnu iskrenost. Ljudi, iz nekog razloga mogu sakriti svoje osjećaje. Mačka ne može.”

“Moj cilj je staviti na papir sve što vidim ili doživim, na najbolji i najjednostavniji način.”

“Da bi mogao pisati o životu, prvo ga moraš živjeti.”

“Nikada ne idi na putovanje s nekim koga ne voliš.”

“Čovjeku treba otprilike 2 godine kako bi naučio govoriti i otprilike 50 godina kako bi naučio šutjeti.”

“Svijet svakoga slomi, ali naposljetku ispadne da su neki jači na slomljenim mjestima.”

<https://www.youtube.com/watch?v=v1EbNvHDxbA&list=PL3D6A10F358EB8455&index=1>

Usporedi 8 minutni animirani film i književno djelo (sličnosti i razlike u Vennov dijagram).

<https://www.youtube.com/watch?v=OBQHvMOdyBY>

Usporedi s filmskom adaptacijom iz 1958. ( 2 sata i 40 min).

**UNUTARNJI MONOLOG** je umjetnički postupak kojim autor iznosi misli glavnog junaka.